**Pienipainoisena (syntymäpaino alle 2500 g) syntyneen lapsen vitamiinilisät kotona**

**D-VITAMIINI**

Kaikki lapset tarvitsevat Suomessa D-vitamiinilisää riisitaudin ehkäisemiseksi ympärivuotisesti 18 vuoden ikään asti. D-vitamiinin puute voi aiheuttaa kasvun ja kehityksen hidastumista, kouristuksia ja luustovaurioita.

D-vitamiinilisä aloitetaan viimeistään 2 viikon iässä vähitellen esim. nostaen annosta 1 tipalla päivässä hoitoannokseen. D-vitamiinivalmisteena suositellaan ensisijaisesti D3-muotoa, joka on teholtaan parempi kuin D2-vitamiini. D3-vitamiinivalmisteita ovat mm. D-tipat®, Minisun drops®, Jekovit-D3® ja Devisol Drops- D3®. Lisäksi Gephilus+D3® ja Reladrops-D-tipat sisältävät D3-vitamiinia.

|  |  |
| --- | --- |
| **Suositus** | **Annos**  |
| Rintamaitoa saavat lapset  | 10 μg päivässä |
| Äidinmaidonkorviketta saavat lapset, kun maitomäärä on <500ml/vrk | 10 μg päivässä |
| Äidinmaidonkorviketta saavat lapset, kun maitomäärä on >500ml/vrk  | 6 ug päivässä |

Useimmissa valmisteissa **5 tippaa = 10 μg ja 3 tippaa = 6 μg** D-vitamiinia, mutta annostelu kannattaa aina tarkistaa pakkauksesta. Suihkemuodossa olevia valmisteita ei suositella niiden epätarkan annostelun vuoksi.

**KESKOSTIPPA®**

Pienipainoinen lapsi tarvitsee paljon vitamiineja ensimmäisten elinviikkojensa aikana, koska hänen vitamiinivarastonsa ovat niukat. Keskostippa® on pienipainoisina syntyneille lapsille tarkoitettu valmiste, jossa on A-, E-, B12-vitamiineja ja foolihappoa. Hoito aloitetaan sairaalassa tai heti kotiutumisen jälkeen. Tippojen annos riippuu lapsen saaman maidon laadusta.

|  |  |  |
| --- | --- | --- |
| **Ravinto** | **Annos** | **Hoidon kesto**  |
| Rintamaito | 0,25 ml päivässä | 2.5 kg:n painoon asti  |
|  | 0,15 ml päivässä | pullo loppuun  |
| Tavallinen, normaalipainoisille vauvoille tarkoitettu korvike | 0,15 ml päivässä | pullo loppuun  |

Mikäli lapsi saa rintamaidonvahviketta tai keskoskorviketta, ei keskostippoja yleensä tarvita. Kun siirrytään rintamaitoon tai tavalliseen korvikkeeseen, noudatetaan em. ohjeita.